**Meyer Lansky** (4. heinäkuuta 1902 Hrodna, Venäjän keisarikunta – 15. tammikuuta 1983 Miami Beach, Florida), synt. **Meier Suchowlański**, oli yhdysvaltalainen vaikutusvaltainen gangsteri. Hän oli perustajajäsen pääasiassa amerikanjuutalaisten ja amerikanitalialaisten rikollisjärjestöjen välisessä verkostossa, Kansallisessa rikossyndikaatissa, ja hoiti sen talousasioita. Hänellä oli sijoituksia myös muun muassa kasinoissa.

Elämä ja ura
------------

Lansky syntyi puolanjuutalaiseen perheeseen silloisessa Venäjän keisarikunnassa. Perhe muutti Yhdysvaltoihin vuonna 1911 ja asettui New Yorkiin Lower East Siden alueelle, missä hänellä oli köyhä ja väkivaltainen lapsuus. New Yorkin kaduilla hän tutustui Benjamin "Bugsy" Siegelin kanssa, ja teini-ikäisinä he johtivat katujengiä.

Lanskyn rikollinen toiminta laajeni vuosien kuluessa. Hän perusti Siegelin kanssa palkkamurharyhmän, jonka uskotaan toimineen pohjana myöhemmin Louis Buchalterin ja Albert Anastasian johtamalle Murder Inc. -järjestölle. Hän oli myös lapsuudenystävänsä, italialaistaustaisen Charles "Lucky" Lucianon kanssa perustamassa kansallista rikossyndikaattia, joka oli verkosto muun muassa amerikanjuutalaisten ja -italialaisten rikollisjärjestöjen välillä. Lansky oli rikollisverkoston johtohahmoja ja hoiti sen talousasioita. Hän sai maineen "mafian kirjanpitäjänä" ja älykkäänä liikemiehenä.

Vuoteen 1936 mennessä Lansky oli aloittanut uhkapelitoiminnan Floridassa, New Orleansissa ja Kuubassa. Hän sijoitti myös Siegelin kasinohankkeisiin Las Vegasissa ja muun muassa hotelleihin ja golfkenttiin. Kuuban vallankumouksen jälkeen Lansky perusti Bahamasta johtavan salaisuusvaltion pohjois- ja eteläamerikkalaiselle likaiselle rahalle. Bahama ei Yhdysvaltojen pettymykseksi reagoinut, kun pankkisalaisuuden rikkominen säädettiin rikolliseksi. Lanskyn toiminta laajeni edelleen, ja siihen kuului muun muassa huumekauppaa ja prostituutiota.

Lansky oli ollut syytettynä useasti, mutta hänet tuomittiin vain kerran: vuonna 1953 hän sai muutaman kuukauden vankeustuomion uhkapelisyytteistä. Tietokirjailija Anthony Summersin mukaan Lansky oli kiristänyt FBI:n johtajaa J. Edgar Hooveria arkaluonteisilla kuvilla. Vuonna 1970 Lansky sai vihjeen häneen kohdistetusta veronkiertosyytteestä, ja hän pakeni Israeliin, mistä hänet kuitenkin luovutettiin Yhdysvaltoihin oikeudenkäyntiä varten. Häntä syytettiin useista rikoksista, mutta hänet kuitenkin vapautettiin, osittain hänen heikon terveydentilansa vuoksi. Lansky kuoli keuhkosyöpään vuonna 1983.

Populaarikulttuurissa
---------------------

* Elokuvan *Kummisetä II* (1974) hahmo Hyman Roth perustuu Meyer Lanskyyn. Tarinan mukaan Lansky soitti pian elokuvan ensi-illan jälkeen Rothia näytelleelle Lee Strasbergille ja kehui tämän roolisuoritusta, mutta sanoi, että tämä olisi voinut tehdä hahmosta vähän sympaattisemman.
* Lansky on keskeinen hahmo Bugsy Siegelin elämäkertaelokuvassa *Bugsy* (1991). Häntä esittää Ben Kingsley.
* Elokuvassa *Lansky* (1999) Lanskyä esittää Richard Dreyfuss.
* Vuoden 2005 elokuvassa *The Lost City* Lanskyä näyttelee Dustin Hoffman.
* Lansky inspiroi Robert De Niron esittämää David "Noodles" Aaronsonia elokuvassa *Suuri gangsterisota* (1984) .
* HBO:n sarjassa *Boardwalk Empire* nuorta Lanskyä näyttelee Anatol Yusef.
* Vuoden 2021 elokuvassa *Lansky* Harvey Keitel näyttelee Lanskyä.

Lähteet
-------

1. 1 2 3 4 5 6 7  Meyer Lansky *Britannica*. Viitattu 17.10.2022. (englanniksi)
2. 1 2 3  MEYER LANSKY IS DEAD AT 81; FINANCIAL WIZARD OF ORGANIZED CRIME *The New York Times*.  16.1.1983. Viitattu 17.10.2022. (englanniksi)
3. 1 2 3 4 5  Meyer Lansky *Biography*. Viitattu 17.10.2022. (englanniksi)
4. 1 2 3 4 5 6 7 8  Meyer Lansky *Crime Museum*. Viitattu 17.10.2022. (englanniksi)
5. 1 2 3 4  Pelaia, Ariela: A Profile of Meyer Lansky *ThoughtCo*. Viitattu 17.10.2022. (englanniksi)
6. ↑  The Syndicate *www.pbs.org*. Viitattu 17.10.2022. (englanniksi)
7. ↑  Shaxson, Nicholas: *Aarresaaret – Miehet jotka ryöstivät maailman*. Into, 2012. ISBN 9789522640789.
8. ↑  J. Edgar Hoover Was Homosexual, Blackmailed by Mob, Book Says *Los Angeles Times*.  6.2.1993. Viitattu 14.9.2023. (englanniksi)
9. 1 2  Once upon a Time in America *meltingpot.com.pl*.  Arkistoitu 19.1.2022. Viitattu 19.1.2022. (englanniksi)
10. ↑  The Many Faces of Meyer Lansky *HuffPost*.  5.2.2014. Viitattu 19.1.2022. (englanniksi)
11. ↑  Kenigsberg, Ben: ‘Lansky’ Review: A Mobster Burnishes His Legacy *The New York Times*.  24.6.2021. Viitattu 19.1.2022. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Meyer Lansky**.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Yhdysvallat
* Alankomaat
* Puola

 |
|  |
| Muut | 
* IdRef

 |

 |